बिहीबारको बैठकमा मोहन वैद्य किरण नेतृत्वको नवगठित नेकपा-माओवादी, शरत्सिंह भण्डारी नेतृत्वको राष्ट्रिय मधेस पार्टी, उपेन्द्र यादव नेतृत्वको मधेसी जनअधिकार फोरम नेपाल उपस्थित भएका थिएनन् । औपचारिक कार्यनीति सार्वजनिक गर्दै एकीकृत माओवादी अध्यक्ष प्रचण्डले ती दलहरूले पनि गठबन्धनमा सहभागी हुने जनाउ दिएकोे बताएका छन् । यस्तै, पार्टी घोषणाको तयारीमा रहेका र कांग्रेस-एमालेमा असन्तुष्ट रहेका जनजातिलाई पनि समेट्ने प्रयास भइरहेको उनले बताएका छन् । यसअघि १४ जेठमा संविधानसभाले संविधान जारी नगरी स्वतः भंग भएपछि संघीयता पक्षधरलाई समेटेर मोर्चाबन्दी गर्ने औपचारिक निष्कर्षमा सत्तारुढ एमाओवादी र मधेसी मोर्चा पुगेका थिए ।
